สังคมข่าวหุ้น
*ตลาดหุ้นไซด์เวย์
24 มิ.ย. 2562

เกียรติก้อง ว่องไวยากร
*ตลาดหุ้นไซด์เวย์
*ตลาดหุ้นไทยออกอาการไซด์เวย์ รอดูหลายปัจจัย ทั้งการจัดตั้งรัฐบาลใหม่ การประชุมกนง. และการเจรจาการค้าระหว่างทรัมป์กับจีน รวมทั้งราคาน้ำมัน ที่ล้วนแล้วเป็นตัวแปรที่สำคัญทั้งสิ้น ในช่วง 1-2 สัปดาห์ที่ผ่านมา ราคาหุ้นขนาดใหญ่ก็ปรับตัวเพิ่มขึ้นมาค่อนข้างมาก แต่พื้นฐานของของตลาดฯ ยังไม่สนับสนุน กลุ่มธนาคารพาณิชย์ยังไม่ฟื้นตัว รวมทั้งกลุ่มส่งออก ทำให้การลงทุนอยู่ในวงจำกัด  Window Dressing  ครึ่งปีแรกจะมีหรือเปล่าต้องลุ้น จากสถิติเดิมแล้วสถาบันมักจะเข้าต่อเนื่องมาหลายปี ในขณะที่ต่างชาติยังคงซื้อสุทธิต่อเนื่องอีก 4 พันล้านวานนี้ แนวต้าน 1,725 จุด แนวรับ 1,710 จุด
*นักวิเคราะห์ คาดว่าการประชุมกนง. วันที่ 26 มิ.ย.นี้ จะคงอัตราดอกเบี้ยนโยบายไว้ที่ 1.75% ไปจนถึงสิ้นปีนี้เป็นอย่างน้อย ดังนั้นผลกระทบต่อกลุ่มแบงก์ หรือสเปรดของแบงก์ ก็จะไม่มี โดยเฉพาะกลุ่มแบงก์ขนาดใหญ่ อย่าง BBL ของเสี่ยโทนี่  KBANK เสี่ยปั้น SCB เสี่ยอาทิตย์ รวมทั้ง KTB ที่ก่อนหน้าคาดกันว่าแบงก์ชาติอาจลดดอกเบี้ยลง หากเฟดปรับลดลงในปีนี้ 2 ครั้ง เพื่อกระตุ้นเศรษฐกิจไม่ให้ชะลอตัว
*LOXLEY ของ ธงชัย ล่ำซำ ประธานกรรมการบริษัท ล็อกซเล่ย์ จำกัด (มหาชน)  เทรดกันคึกคัก รับข่าวดีมีลุ้นได้ทำหวยออนไลน์ แถมได้เงินค่าชดเชยด้วย  มีแต่ได้กับได้ เนื่องจากศาลปกครองก่อนหน้านี้ได้สั่งให้สำนักงานสลากกินแบ่งรัฐบาลจ่ายค่าชดเชยความเสียหายแล้ว พันล้าน แต่ได้ยื่นอุทธรณ์ต่อ ต้องการ 3 พันล้าน แต่ถ้าหากได้ทำหวยออนไลน์ 2-3 ตัวด้วยก็ยิ่งดี  แม้ว่าวานนี้บอร์ดสลากฯ จะยังไม่เคาะ แต่ปักธงเอาแน่ ไม่มีมวยล้มต้มคนดู ราคามีลุ้นไปต่อ 2.40-2.50 บาท
*AOT แจกแต่ข่าวดีช่วงนี้ นิตินัย ศิริสมรรถการ กรรมการผู้อำนวยการใหญ่ บมจ.ท่าอากาศยานไทย ตอกย้ำเข้าไปอีกหลังจากได้รายได้ดิวตี้ฟรีเกินคาด  กำไรครึ่งปีหลังจะดีกว่าครึ่งปีแรก จากรายได้ใหม่ โครงการ Airport City  และ โครงการศูนย์ตรวจสอบสินค้าเกษตรก่อนส่งออก  ราคาหุ้นตอนนี้ก็ยังมีอัพไซด์เหลือให้เล่นอีก  ราคาเป้าหมาย 88 บาท
*น้องแมงเม่า รอดูท่าที TMB ของเสี่ย ปิติ ตัณฑเกษม ประธานเจ้าหน้าที่บริหารแบงก์ทหารไทยก่อนลุย กลัวว่าราคาขายหุ้นเพิ่มทุนจะต่ำกว่ากระดาน ทำให้เกิดอาการกล้า ๆ กลัว ๆ เดือนหน้า ก.ค.นี้คงได้รู้กันหลังตรวจสอบสถานะการเงินเสร็จ ช่วงนี้ถ้าเข้าไปทยอยเก็บก็ถือว่าเป็นราคาที่ต่ำกว่าบุ๊กอยู่แล้ว ส่วน TCAP นักวิเคราะห์ก็เชียร์ซื้อกันอยู่ เพราะมองว่าได้รับประโยชน์ในระยะสั้นจากเงินทอนตอนเพิ่มทุนเป็นหมื่นล้าน ราคาเป้าหมาย 60 บาท ส่วนทหารไทย 2.18 บาท
*OSP ของเสี่ย เพชร โอสถานุเคราะห์  ประธานคณะกรรมการบริหารบริษัท โอสถสภา ได้เข้าทั้ง SET50-100 และ FTSE ทำให้ก่อนหน้านี้มีแรงซื้อเข้ามาต่อเนื่อง วานนี้จึงมีแรงเทขายทำกำไรออกมา แต่ในระยะยาว ถือเป็นหุ้นพื้นฐานดีตัวหนึ่ง แม้แต่ต่างชาติยังต้องเก็บเข้าพอร์ต
*TOP ของ อธิคม เติบศิริ  ประธานเจ้าหน้าที่บริหารและกรรมการผู้จัดการใหญ่ไทยออยล์ เด้งแรง กราฟขึ้นสวย ขยับเป็นแนวโน้มขาขึ้นชัดเจน เป็นตัวเด่นของกลุ่มโรงกลั่น  และยังรับข่าวโรงกลั่นในสหรัฐฯ ระเบิด ขาดทุนสต๊อกน้ำมันดิบทยอยลดลงหลังจากราคาน้ำมันดิบดูไบทยอยฟื้นตัว
*ตลาดหุ้นไทยโกอินเตอร์ ล่าสุด ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เชิญเอกอัครราชทูต ทูตพาณิชย์ ทูตการค้าและเจ้าหน้าที่การทูต  คาซัคสถาน ตุรกี นอร์เวย์ โปแลนด์ โปรตุเกส สวีเดน อาร์เจนตินา อิตาลี อียิปต์ และไอร์แลนด์ เข้าร่วมกว่า 50 ราย จากกว่า 30 ประเทศ เข้ารับฟังข้อมูลศักยภาพตลาดทุนไทย เปิดมุมมองให้เห็นถึงโอกาสการลงทุนและการทำธุรกิจระหว่างกัน และการเชื่อมโยงกับตลาดทุนโลก ตามวิสัยทัศน์ “To Make the Capital Market ‘Work’ for Everyone”